ועדת הכנסת, כנסת 18, פרוטוקול מספר 317, 2012-12-20 12:15

יריב לוין: בוקר טוב, אני פותח את ישיבת ועדת הכנסת.

יריב לוין: כבר בפתח הדברים אומר שאנחנו נדרשים לקוורום כדי לקיים כאן הצבעה על בקשת הפטור ולכן אני מחכה שיהיה לנו קוורום עד השלב שבו נצטרך להצביע, כי בלעדי הקוורום הזה אי-אפשר לקיים הצבעה.

יריב לוין: רבותיי, אני עובר לנושא הראשון שעל סדר היום שאיננו מצריך קוורום והוא תיקון החלטת ועדת הכנסת בדבר ישיבות הוועדה בפגרה , בעניין שתי הצעות החוק האמורות בסעיף ב' להלן.

יריב לוין: ארבל, בבקשה.

ארבל אסטרחן: כזכור, לפני היציאה לפגרת הבחירות קיבלה ועדת הכנסת החלטה בעניין כינוס הוועדות בפגרה.

ארבל אסטרחן: היא קבעה שישיבות הוועדות בפגרה יכולות להתכנס רק לפי בקשת הממשלה או ועדת ההסכמות וזה עניין שאנחנו לא נוגעים בו כעת.

ארבל אסטרחן: עוד נקבע באותה החלטה, שצריכה להימסר הודעה לחברי הוועדה לפחות 4 ימים לפני מועד הדיון.

ארבל אסטרחן: מוצע עכשיו לקבל תיקון קל להחלטה הזאת, לפי הצעת יו"ר הכנסת, ולקבוע שלגבי שני החוקים שמדברים עליהם כעת, שעוסקים בהארכת שידורי ערוץ 10 ושידורי החדשות המקומיות, ניתן יהיה לקיים דיון גם אם ההזמנה נמסרה לחברי הוועדה 3 ימים מראש ולא 4 ימים מראש.

ארבל אסטרחן: זאת לאור לחץ הזמנים, שתכף ידברו עליו בהקשר של הפטור שקשור להצעות האלה.

ארבל אסטרחן: לפיכך, הנוסח שמוצע לקבוע, הוא שאפשר יהיה לקיים בתקופת הפגרה ישיבת ועדה שעניינה חקיקה בנושא הארכת שידורי ערוץ 10 ושידורי החדשות המקומיות, אף אם ההזמנה נמסרה לחברי הוועדה 3 ימים לפני מועד הישיבה.

ארבל אסטרחן: לעניין זה יבואו במניין יום ההזמנה ויום קיום הישיבה, שזה היה קבוע גם בהחלטה המקורית.

ארבל אסטרחן: זה חל גם לגבי הזמנות שכבר נשלחו לישיבת ועדה.

ארבל אסטרחן: עוד מוצע לקבוע שלאור העובדה שישיבות הוועדה בעניינים האלה צפויות להתקיים ביום שבו יש מליאה לאישור החקיקה, ככל שיידרשו ישיבות נוספות באותו נושא בו ביום – למשל, אם תיטען טענת נושא חדש לגבי הצעות החוק האלה או יהיה דיון ברביזיה, אפשר יהיה לעשות זאת ובלבד שההזמנה תימסר לחברי הוועדה לפחות 30 דקות לפני כינוס הוועדה.

יריב לוין: הערות לעניין הזה.

אברהם מיכאלי: למה לא לבטל את ההוראה הזאת?

אברהם מיכאלי: אנחנו מתקרבים לבחירות ואם יש כינוסים דחופים נכנס את הכנסת מתי שצריך.

אברהם מיכאלי: לא צריך 4 ימים מראש.

אברהם מיכאלי: אני בעד שזה יעשה לגבי החוק הזה אבל אנחנו לא יכולים כל שבוע לשנות החלטות.

אברהם מיכאלי: נשנה את ההחלטה של ה-4 ימים.

אברהם מיכאלי: אדוני היו"ר, די הגבלנו את עצמנו ולא צריך לעשות זאת בחודש הקרוב.

נסים זאב: אדוני היושב ראש, אפילו לפני קבלת התורה הסתפקו ב-3 ימים.

נסים זאב: אם זה כל-כך דחוף ובהול כולנו נרתמים בחפץ לב, כי כן ציוונו המלך.

יריב לוין: לא לעיתים קרובות יש לי חילוקי דעות עם הייעוץ המשפטי של הוועדה אבל הפעם יש לי חילוקי דעות.

יריב לוין: אני לא חושב שזה תיקון קל.

יריב לוין: אני חושב שזה עניין מאוד מהותי.

יריב לוין: אני אומר לכם בגילוי לב שלו היתה נשמעת התנגדות לעניין הזה, אני חושב שהיה קושי גדול מאוד לקיים פרוצדורה כזאת.

ארבל אסטרחן: זאת לא הצעה שלנו, זאת הצעה של יו"ר הכנסת.

יריב לוין: אני יודע.

יריב לוין: מלכתחילה נקבע הסדר של 4 ימים וזה לא במקרה, כדי שלא תהיינה הפתעות.

יריב לוין: אם אנשים אינם כי זאת פגרה, הם יוכלו להגיע וכן הלאה.

יריב לוין: אני חושב שעל הדבר הזה היה צריך לשמור מכל משמר.

יריב לוין: נוצר כאן מצב של בהילות מצד אחד ושל היעדר התנגדות, מצד שני.

יריב לוין: ישנה תמיכה חוצת מחנות לקדם את המהלך הזה באופן מהיר ולהספיק לסיים אותו.

יריב לוין: כמובן שהנושא של תיקון ההחלטה פורסם בסדר היום.

יריב לוין: משכך, ורק משום העובדה שלא נשמעה שום התנגדות לעניין הזה, אני מציע שנקבל את ההחלטה הזאת, בהסתייגות מאוד ברורה שאין בזה משום תקדים.

יריב לוין: אני מודיע כאן באופן ברור ביותר, שאם יהיה מצב של התנגדות למהלך כזה, אני בוודאי חושב שזה צריך להילקח בחשבון ואסור בשום אופן שאישור כזה יהיה אוטומטי וייחשב כתקדים מכאן ולהבא.

יריב לוין: מי בעד התיקון של ההחלטה כפי שהוקראה עכל-ידי ארבל, בכפוף ובשים לב להסתייגות או להבהרה כפי שמסרתי אותה.

אברהם מיכאלי: אתה רוצה להצביע בנפרד אל ההסתייגות שלך?

יריב לוין: זאת לא הסתייגות, זאת הבהרה.

יריב לוין: מי בעד תיקון ההחלטה כמפורט בסעיף א'?

יריב לוין: בעד – רוב

יריב לוין: נמנעים – אין

יריב לוין: הצבעה פה אחד, אין מתנגדים, אין נמנעים – אושר.

בכל הקריאות: 1.

בכל הקריאות: הצעת חוק הרשות השנייה לטלוויזיה ורדיו (תיקון), התשע"ג-2012.

יריב לוין: אני עובר לנושא הבא: בקשת הממשלה להקדמת הדיון בהצעות החוק הבאות בכל הקריאות:

יריב לוין: דיאנה מגנאג'י ממשרד התקשורת, בבקשה.

דיאנה מגנאג'י: אנחנו מבקשים היום מוועדת הכנסת פטור מחובת הנחה לעניין הצעת החוק שבאה להסדיר - - -

דוד רותם: בשלושת הקריאות?

דיאנה מגנאג'י: אם היושב יסכים, אז כמובן בשלושת הקריאות.

דיאנה מגנאג'י: הבקשה היא להצעת החוק שנועדה להסדיר את עניינו של ערוץ 10.

דיאנה מגנאג'י: הזיכיון מסתיים בעוד כשבועיים ולכן הדחיפות של הבקשה.

נסים זאב: האם יש צורך לקיים ישיבה לקריאה שנייה ושלישית?

נסים זאב: בגלל דוחק הזמן, אולי שזה יהיה ברצף.

דוד רותם: אנחנו מאשרים עכשיו פטור לכל שלושת הקריאות.

נסים זאב: אני יודע, אבל צריך לקיים דיון.

יריב לוין: הדיון יהיה בוועדת הכלכלה לקריאה ראשונה ואח"כ יחזור למליאה לקריאה שנייה ושלישית.

יריב לוין: תאמרי אולי משהו לגבי התוכן.

דיאנה מגנאג'י: הזיכיון של ערוץ 10 מסתיים בעוד כשבועיים.

אופיר אקוניס: אגב, הדיון המהותי הוא בוועדת הכלכלה.

אופיר אקוניס: תבוא לוועדה ותשאל שאלות.

אופיר אקוניס: גם לי יש שאלות.

אורי אורבך: איזה דיון מהותי?

אופיר אקוניס: יש פה רק נציג אחד של האופוזיציה.

אופיר אקוניס: איפה כל קריאות השבר של חברי וחברות האופוזיציה שבכל בית ספר, בכל קמפוס, בכלי התקשורת, זועקים שהממשלה לא מצילה.

אופיר אקוניס: כשנדרש דיון רציני ומהותי ועבודה פרלמנטרית, הם לא נמצאים פה.

אופיר אקוניס: איפה הם?

נסים זאב: הם סומכים על הקואליציה.

אופיר אקוניס: טוב שהציבור סומך על הקואליציה.

אכרם חסון: נציגי קדימה תמיד מגיעים.

אכרם חסון: אתם לא מגיעים.

אופיר אקוניס: דווקא לא דיברתי על קדימה.

אכרם חסון: קדימה מגיעה.

יריב לוין: החלק של תעמולת הבחירות הסתיים.

דיאנה מגנאג'י: הצעת החוק נועדה להסדיר את התנאים, בעיקר את התנאים הכספיים.

דיאנה מגנאג'י: מדובר על דמי זיכיון ותמלוגים והחובות הדחויים של הערוץ פלוס חובות תוכן, על-מנת שתהיה תהיה דחייה של הזיכיון לעוד כשנתיים והערוץ יוכל להגיש בקשה לאחר מכן לעבור לרישיון.

יריב לוין: מה המשמעות של הדבר הזה?

יריב לוין: יש לו משמעות כספית?

דיאנה מגנאג'י: מטרת החוק כמובן מתבססת על הסדר לוקר.

דיאנה מגנאג'י: הסדר לוקר קבע תנאים מסוימים.

דיאנה מגנאג'י: עיקרי התנאים הם כאלה: התשלום של כל החובות השוטפים שהערוץ יצטרך לעמוד בהם.

דיאנה מגנאג'י: הנתונים הכספיים ידונו בוועדה.

דיאנה מגנאג'י: יש זירה נכונה שבהם יציגו את כל הדברים.

דיאנה מגנאג'י: התנאים הבסיסיים אומרים כך: דחייה של החובות הדחויים באמצעות הלוואה של המדינה.

דיאנה מגנאג'י: תשלום של דמי זיכיון ותמלוגים שוטפים שהערוץ יצטרך לעמוד בהם.

דיאנה מגנאג'י: דחיה של חובות התוכן.

דיאנה מגנאג'י: הדחיה הזאת היא גם דחיה שמאפשרת לערוצים האחרים, קשת ורשת, גם ליהנות ממנה.

דיאנה מגנאג'י: המעבר של חברת החדשות של ערוץ 10 עד ספטמבר 2013 לירושלים.

יריב לוין: בצד ההצעות האלה, יש הצעות שגם יקלו גם על מי שיבקש רישיונות וירצה לשדר מעבר לשלושת גופי השידור האלה?

דיאנה מגנאג'י: בזמנו השר הגיש הצעת חוק - - -

יריב לוין: אני מדבר בהצעת הזאת.

דיאנה מגנאג'י: בהצעה הזאת אני לא בקיאה.

אופיר אקוניס: אין קשר, אדוני.

אופיר אקוניס: הצעת חוק הרישיונות היא חוק בספר החוקים.

אופיר אקוניס: מי שרוצה לבקש רישיון, יכול לבקש.

יריב לוין: חבר הכנסת אקוניס, לא סתם אני שואל את השאלה.

יריב לוין: ברור לגמרי שאם אנחנו רוצים לייצר שוק פלורליסטי, הרעיון צריך להיות כזה שאם הגענו למסקנה שאנחנו נותנים הקלות לאלה שיש להם היום זיכיונות, במקביל צריך לתת גם הקלות, מעבר למה שדרשנו קודם מבחינת הרישיונות, אם הגענו למסקנה שכל השוק לא מסוגל להתיישר על הסטנדרט שקבענו קודם.

יריב לוין: זה נראה לי אלמנטרי.

יריב לוין: אחרת אנחנו מנציחים את הכוחות הקיימים וחוסמים את השוק מפני כניסה של כוחות חדשים.

דיאנה מגנאג'י: בכנסת היוצאת הנושא הוסדר כי יש היום אפשרות להגיש בקשה.

יריב לוין: נכון, אבל אני שואל על תנאי הבקשה.

דיאנה מגנאג'י: רישיון מאפשר הרבה יותר פלורליזם והרבה יותר תחרות כי התנאים הם יותר קלים.

דיאנה מגנאג'י: השוק אמור להתברך - - -

יריב לוין: כמה גורמים מתעניינים והגישו בקשות לרישיון?

יריב לוין: אף אחד.

דיאנה מגנאג'י: הפונים יגישו בקשות לרשות השנייה.

יריב לוין: אני מדבר מעבר לשחקנים הקיימים.

יריב לוין: אף אחד לא הגיש.

יריב לוין: המסקנה היא שתנאי הרישיון הם כנראה יותר מיד דרקוניים, כמו שלמדנו שתנאי הזיכיון היו יותר מידי דרקוניים.

יריב לוין: אם באים לכאן לתקן את זה - - -

אתי בנדלר: אני חוששת שלא זה העניין.

אורי אורבך: זה תמיד כך, זיכיון זה רק המלצה ולא משהו שמחייב.

דיאנה מגנאג'י: הרישיון נועד ל-15 שנה.

דיאנה מגנאג'י: זה מאפשר תנאים תחרותיים הרבה יותר גדולים ושחקנים חדשים צפויים להיכנס, אנחנו מאמינים בזה.

דיאנה מגנאג'י: אולי השוק היום קצת פחות מאפשר זאת אבל עם הזמן - בכל מקרה זה נמצא על המדף ומי שירצה יוכל להגיש בקשה.

אכרם חסון: או שאין מספיק משקיעים שישקיעו מכספם.

יריב לוין: אין אחד.

אופיר אקוניס: אין אחד, אדוני היושב הראש אבל קבוצת משקיעים מתקבצת – אגב, אני חושב שזה דבר שצריך לקרות פה כדי להרחיב את השיח הציבורי בישראל.

אופיר אקוניס: עבדנו על החוק הזה כמעט שנתיים בוועדת הכלכלה.

אופיר אקוניס: נמצאת פה היועצת המשפטית.

אופיר אקוניס: בילינו לילות ארוכים בחדר הסמוך כדי להביא את הדבר הזה ולצערי אף אחד לא ביקש.

יריב לוין: זה לא לצערי.

יריב לוין: זה סימן שאנחנו לא דאגו לייצר חוק שיהיה מספיק אטרקטיבי.

יריב לוין: אני חושב, אני לא יודע.

אתי בנדלר: הצעת החוק דנן, לא עוסקת בכלל בשינוי תנאי הרישיון להפעלת שידורי טלוויזיה.

יריב לוין: לכן אני שואל למה?

אתי בנדלר: כי ודאי שאת זה - - -

יריב לוין: אתי, על זה לא את צריכה לענות, הם צריכים.

אתי בנדלר: הם לא מציעים ולא עוסקים בזה וזה לא רלוונטי בכלל.

אתי בנדלר: הצעת החוק דנן עוסקת באחת משלושת בעלות הזיכיון לשידורי טלוויזיה מסחריים, קרי, ישראל היום, הידועה כערוץ 10, ישראל 10.

אתי בנדלר: היא עוסקת גם בהקלה מסוימת של תנאי הזיכיון בערוץ 2, רשת וקשת.

אתי בנדלר: בזה עוסקת הצעת החוק.

אתי בנדלר: אחרי מאמצים הצלחנו לקבל את נוסחה אתמול ולפרסם אותה באתר ועדת הכלכלה כדי שהציבור הרחב, כולל חברי הכנסת, גם אם מעוניינים לתת פטור מחובת הנחה, יוכלו לדעת במה הצעת החוק עוסקת.

אתי בנדלר: התקשורת היום מפרסמת שהצעת החוק עומדת לקבל איזה טוויסט במהלך הדיונים בוועדת הכלכלה.

אתי בנדלר: ניסיתי לעמת את הידיעה הזאת עם עמיתים שלי במשרד התקשורת וברשות השנייה.

אתי בנדלר: מסתבר שעובדות הממשלה המסורות בתחום הזה יושבות ושוקדות עכשיו על ניסוח שינויים ותוספות להצעת החוק.

אתי בנדלר: מה שמבקשים עכשיו זה פטור מחובת הנחה בשלושת הקריאות להצעת חוק שהכנסת מתבקשת לדון בה למרות התקופה שבה אנחנו נמצאים, קרי, ערב בחירות, כי אחרת ערוץ 10 לא יוכל להמשיך לשדר.

אתי בנדלר: כנראה, בהזדמנות חגיגית זאת, מבקשים לתת פטור מחובת הנחיה, למשהו שאנחנו לא יודעים כרגע מה הוא, כי זה לא כלול בהצעת החוק שהועברה לוועדה ולתת פטור גם בקריאה השנייה והשלישית.

אתי בנדלר: אם עמדתי תישמע, ספק בעיניי אם ראוי לתת פטור מהקריאה השנייה והשלישית בשלב זה כשהוועדה לא יכולה לדעת למה היא נדרשת לתת פטור.

אתי בנדלר: להתחיל את הדיונים בקריאה הראשונה בוודאי שיש מקום.

נסים זאב: סומכים על הממשלה.

אתי בנדלר: אני מציעה לחברי הוועדה הנכבדה לשקול אם זה ראוי בשלב זה כרגע, בלי שיודעים בכלל למה נותנים פטור מחובת הנחה בקריאה השנייה והשלישית, האם הדבר ראוי?

נסים זאב: השינויים הם מהותיים?

אתי בנדלר: ככל הנראה.

אתי בנדלר: השמועות אומרות שכן, אני לא יודעת.

אורי אורבך: אם יש שינויים, אז הם מהותיים.

דיאנה מגנאג'י: - - אנחנו יודעים במה עוסק החוק.

אתי בנדלר: עובדה שביקש ממך יו"ר הוועדה להציג את עיקרי השינוי.

אתי בנדלר: את התחלת לומר שעניינו בהארכת הזיכיון של ערוץ 10.

אתי בנדלר: אמרת שעניינה של הצעת החוק היא לגבש בחוק את המסקנות של ועדת לוקר.

אתי בנדלר: מה שאני מדברת זאת התוספת שאיננה קשורה לעניין הזה.

יריב לוין: אני מוכרח לומר שלמרות הדברים האלה - אני חושש שלא יימצא פה קוורום אם נצטרך אחר-כך לאשר את הפטור בקריאה שנייה ושלישית.

יריב לוין: למרות שאמנם אני לא מוכרח שיהיה קוורום, אבל אם נבוא לפה למצב של אחד נגד אפס, במצב כזה, בחוק כזה, בתהליך מזורז כזה, אני לא חושב שזה נכון.

יריב לוין: זאת דעתי.

יריב לוין: אני חושב שבמקרה הזה.

יריב לוין: אם החלטנו שרוצים היום לגמור את החוק הזה ויהיה מה, אז בואו נאשר וניתן את כל הפטורים שצריך ונאפשר לגמור אותו.

יריב לוין: אם לא רוצים לגמור, אז אין טעם בכל המהלך.

יריב לוין: אבל, אני רוצה לומר עוד דבר אחד ואת זה אני אומר גם לממשלה.

יריב לוין: הועבר פה מסר מאוד פשוט וברור.

יריב לוין: אל תעמיסו על החוק הזה יותר מידי כי אם תעמיסו יותר מידי, בסוף הכול ייתקע וכלום לא יקרה.

יריב לוין: אני חושב שזה בדיוק יהיה תפסת מרובה.

יריב לוין: הגדרתם פה מסגרת.

יריב לוין: תמיד יש שינויים, תמיד יהיו תוספות אבל אם תהיה כאן מהפכה שלמה הדברים יהיו הרבה יותר בעייתיים ואני לא בטוח שהם יעברו ויגיעו לידי גמר.

יריב לוין: אני לא רוצה שנעמוד פה באיזה מכשול במובן הזה וגם לא רוצה למצוא את עצמי יושב פה באישון לילה ומצביע לבד על מתן פטור כזה בחדרי חדרים, אלא אם מי מחברי חושב אחרת.

יריב לוין: אם ישנה הסכמה כללית סביב העניין הזה, אני מציע שנאשר את בקשת הפטור בנוסח הזה כפי שהיא בכל שלושת הקריאות נוסח הנסיבות החריגות האלה כדי שהמהלך הזה לא יסוכל.

יריב לוין: הצבעה

יריב לוין: נגד – אין

יריב לוין: אושר פה אחד, אין מתנגדים, אין נמנעים.

יריב לוין: אנחנו עוברים לדיון בהצעת חוק התקשורת (המשך שידורי חדשות מקומיות בטלוויזיה) (תיקוני חקיקה) (הוראות שעה) (תיקון מס' 5) (הארכת תוקף הוראות שעה), התשע"ג-2012.

דיאנה מגנאג'י: החדשות המקומיות זה הסדר שמבוסס על תמלוגים שבאמצעותם יש גורם שמפיק את החדשות.

דיאנה מגנאג'י: כרגע מדובר על הסדר של חצי שנה על בסיס סכום כולל של 9.5 מיליון שקלים, שמאפשר את המשך השידורים של החדשות המקומיות, שבעיקר נועדו לאזורים שבהם יש פחות חשיפה ויש אפשרות להיחשף לנושאים ולתכנים שעניינם באזורים האלה.

אופיר אקוניס: איך נקבע הסכום הזה?

אכרם חסון: למה חצי שנה?

אופיר אקוניס: חצי שנה זה כהוראת מעבר.

אתי בנדלר: הוועדה תדון בזה.

דיאנה מגנאג'י: מכיוון שמדובר בחצי שנה אז זה חצי מהסכום של שנה שעברה.

אופיר אקוניס: אם אינני טועה, הסכום שאישרנו בוועדה היה 25.5 מיליון שקלים.

אופיר אקוניס: 9 זה לא חצי מ-25.

דיאנה מגנאג'י: ככל הנראה יש עודפים.

יריב לוין: השאלה האמיתית היא, למה כל פעם זה בא בהוראת שעה כזאת?

יריב לוין: למה לא אחת ולתמיד מחליטים אם רוצים את זה או לא.

יריב לוין: אם רוצים את זה, באיזה תנאים?

יריב לוין: אם לא, אז לא.

יריב לוין: אנחנו נדרשים לזה כל פעם מחדש.

דיאנה מגנאג'י: זה הסדר שבאמת מתחדש כל שנה.

דיאנה מגנאג'י: הוא מבוסס על הצעת חוק פרטית של גדעון סער.

אורי אורבך: זה נחשב שני חוקים בסטטיסטיקה לכל מי שמחוקק את זה, כל פעם שהוא מאריך.

יריב לוין: אבל זאת הצעת חוק ממשלתית אז אפילו זה לא מסביר את זה במקרה הזה.

קריאה: בהקשר למה שאמרת קודם, ועדת השרים לענייני חקיקה החליטה ביום ראשון שהשר הבא יסדיר את זה באופן קבוע.

אתי בנדלר: נדמה לי שכבר היו החלטות דומות לזה בעבר.

יריב לוין: אני ארשום את ההערה הזאת בפרוטוקול.

אורי אורבך: הבא או הבא אחריו.

יריב לוין: בואו נגיד את האמת.

יריב לוין: אתם מעמידים אותנו במצב של לית ברירה.

יריב לוין: זאת לא דרך.

יריב לוין: גם לאנשים שעובדים ומתפעלים את המערכת הזאת מגיע לדעת: יש ביטחון?

יריב לוין: יש מערכת קבועה?

יריב לוין: יש מערכת שאפשר לקיים אותה לאורך זמן או שהם צריכים לחפש לעצמם דרך אחרת בחיים?

יריב לוין: אי-אפשר כך.

דיאנה מגנאג'י: אני חושבת שהיה צריך להיות פה נציג האוצר.

יריב לוין: אני מוכן לבטל את הישיבה להמתין לנציג אוצר.

יריב לוין: אני מניח שלא זה שמוצג כאן.

אברהם מיכאלי: הסטאטוס הוא שאין להם רישיון?

דיאנה מגנאג'י: זה אמור להסתיים עוד כמה זמן.

דיאנה מגנאג'י: אנחנו רוצים למנוע פיטורי עובדים.

יריב לוין: אני לא מכיר שום מערכת שיכולה להתקיים כשכל חצי שנה היא תלויה באוויר.

יריב לוין: זה לא יכול ללכת.

אורי אורבך: זה כיף להציל אותם כל חצי שנה.

אורי אורבך: אנחנו מרגישים תחושה שאנחנו עושים משהו מועיל.

יריב לוין: אבל אתה גם לא מציל אותם.

יריב לוין: בסופו של דבר אי-אפשר לקיים מערכת בצורה כזאת.

אברהם מיכאלי: בוועדת הכלכלה נצטרך להתמודד עם השאלה האם חצי שנה זה זמן ריאלי לאורך מערכת הבחירות.

אתי בנדלר: נכון.

אברהם מיכאלי: אתם עושים צחוק.

אברהם מיכאלי: בחצי שנה לא נאשר את התקציב, אז מה תעשו?

אופיר אקוניס: אם לא תאשר תקציב עלולות להיות בחירות לכנסת ה-20.

אופיר אקוניס: אני לא חושב שמישהו רוצה בזה.

יריב לוין: שוב, זה בלית ברירה.

יריב לוין: מה נעשה?

יריב לוין: נחליט שאנחנו סוגרים אותם בירוקרטית כי לא אישרנו פטור?

יריב לוין: זאת לא שיטת עבודה.

יריב לוין: אני מעמיד את הנושא להצבעה.

יריב לוין: מי בעד הבקשה בעניין הצעת חוק התקשורת, המשך שידורי חדשות מקומיות בטלוויזיה?

יריב לוין: בעד – רוב

יריב לוין: נמנעים – אין

יריב לוין: פה אחד, אין מתנגדים, אין נמנעים.

יריב לוין: לפיכך אושר הפטור בשלוש הקריאות.

יריב לוין: תודה רבה, הישיבה נעולה.